Fredag fik forfatteren Kaspar Colling Nielsen en slem forskrækkelse, da han cyklede fra sit hjem i Nansensgadekvarteret i København.

Han mærkede, at hans hjul rystede, mens han cyklede, og stod derfor af og tog sin cykel til cykelhandleren for at låne en svensknøgle.

Her fandt han ud af, at han er blevet offer for den livsfarlige trend, som Ekstra Bladet beskrev i går, hvor hjulbolte på cykler bliver løsnet. Dermed kan cyklister ende med at komme virkelig galt afsted, hvis hjulet hopper af, mens de cykler.

- Det er helt vanvittigt! Det er jo potentielt livsfarligt!, lyder det fra en rystet Colling Nielsen, der ikke havde hørt om tendensen, før hans cykelhandler forklarede, at han havde oplevet mange i kvarteret med samme problem.

- Jeg havde hørt, at der var hjulkapsler på biler, der er blevet løsnet, men ikke cykler. Det er jo en helt sindssyg drengestreg, fortæller han til Ekstra Bladet.

Forfatteren beskrev sin ubehagelige oplevelse på sin Facebook-profil og her har flere tilkendegivet, at de også har stiftet bekendtskab med den farlige tendens.

Se også: Livsfarlig trend breder sig: - Det er helt sygt og dødsensfarligt

'Sindssyg ting at gøre'

43-årige Colling Nielsen, der er mest kendt for 'Den danske borgerkrig, 2018-24' ringede straks til sine to børn for at få dem til at tjekke deres cykler, som dog ikke var blevet pillet ved. Han har efterfølgende også opfordret sine naboer til at tjekke deres cykler efter.

- Jeg har ingen anelse, om hvem der har gjort det. Jeg synes bare, det er en sindssyg ting at gøre.

Adskillige cykelhandlere og politikredse rundt omkring i Danmark oplyste i går til Ekstra Bladet, at de har oplevet eller modtaget anmeldelser om det livsfarlige hærværk.

- De sidste par måneder har vi virkelig fået indleveret mange cykler, hvor nogle har pillet ved hjulboltene. Det har været omkring tre cykler hver eneste uge. Det er ikke noget, jeg har set før i de 30 år, jeg har været i branchen, men den sidste tid er det virkelig eksploderet, forklarede Tom Stokbæk, der ejer Loke Cykler i København, til Ekstra Bladet i går.

- Det er jo mega farligt, hvis man kører rundt med et hjul, der er løst. Hvis man ikke opdager det og kører over et lille bump, så kan man risikere, at hjulet simpelthen falder af. Det er jo enormt alvorligt og decideret livsfarligt, hvis det sker, for så kan man virkelig komme galt af sted, og de færreste vil opdage, at der er noget galt med deres cykel, før de ligger på asfalten, tilføjede han.

Kaspar Colling Nielsen håber nu, at politiet vil være særligt opmærksomme på den farlige tendens.

- Hvis det virkelig er et fænomen, er det sindssygt langt ude! Fremover vil jeg tjekke mit hjul hver morgen og opfordre andre til at gøre det samme. Det er jo rigtig farligt, siger han.

Se også: Stjerneforfatter: Jeg burde aldrig have læst 'Da Vinci Mysteriet'